KIRJALLINEN KYSYMYS E-3986/00 esittäjä(t): Giovanni Pittella (PSE) komissiolle. Määrärahojen käyttö (laki 488).



Virallinen lehti nro 187 E , 03/07/2001 s. 0101 - 0101



KIRJALLINEN KYSYMYS E-3986/00 esittäjä(t): Giovanni Pittella (PSE) komissiolle (21. joulukuuta 2000) Aihe: Määrärahojen käyttö (laki 488) Parmalainen yritys - nimeltä Manguro on jättänyt EU-määrärahoja koskevaan lakiin 488 vedoten 452 hankkeiden rahoituspyyntöä. Hankkeet vaikuttavat käytännöllisesti katsoen identtisiltä (sama hallinnoija, samansuuruinen pääoma, samanlainen rahoituspyyntö). - Tämä on herättänyt melkoisia epäilyksiä suuren yleisön keskuudessa ja yhä useammat viranomaiset, ammattijärjestöt, taloudelliset toimijat ja poliittiset piirit ovat vaatineet selvitystä asiasta. - Jos esitettyihin hankkeisiin suostuttaisiin, ne veisivät suuren osan lakiin 488 (teollisuus) perustuvista määrärahoista. - Vastaavanlainen tapaus voisi toistua, kun samaan lakiin perustuvat matkailualan määrärahat julistetaan haettaviksi. On kuitenkin kaikkien edun mukaista pyrkiä välttämään entisiä virheitä. - Joitakin päiviä sitten tuli kuluneeksi kaksikymmentä vuotta maanjäristyksestä. Se palautti mieliin hyviä muistoja jälleenrakennus- ja kehitystyöstä, mutta muistutti myös joidenkin yrittäjien kokemista konkursseista ja petoksista. Haluaisin tietää, aikooko komissio ottaa tarkemmin selvää edellä kerrotusta tapauksesta ja myös ryhtyä tarvittaessa aiheellisiksi katsomiinsa toimiin? Michel Barnier'n komission puolesta antama vastaus (19. helmikuuta 2001) Italian teollisuusministeriö, joka on Sviluppo imprenditoriale locale -ohjelman hallinnoinnista vastaava viranomainen kaudella 20002006, on toimittanut komissiolle seuraavat tiedot. Vuoden 2000 rahoituspyyntöjen viimeiseen jättöpäivään, eli 31:een lokakuuta 2000, mennessä oli jätetty 12 400 pyyntöä, joista 452 oli konsultointiyritys Manguron koordinoimia. Pyynnöt koskevat 242 eri yrityksen esittämiä investointiohjelmia useilla eri tuotannonaloilla. Niissä on kuitenkin yhteisiä piirteitä kuten samansuuruinen rahoituspyyntö, kokonaiskustannukset, luotavien työpaikkojen määrä, liikevaihto ja toteutusaikataulu. Lisäksi kaikkien 242 yrityksen kotipaikka sijaitsee Emilia Romagnassa ja niillä on sama hallinnoija sekä vaatimaton osakepääoma. Useimmat niistä eivät ole toiminnassa eikä niillä ole työntekijöitä. Hakemusten tutkinta alkoi 1. marraskuuta 2000. Tutkinta on tiukasti säänneltyä, ja siinä on selvitettävä perusteellisesti investointiohjelmien muodolliset, tekniset ja taloudelliset näkökohdat rahoituksen myöntämiseksi ansioituneimmille hakijoille. Italian lain 488/92 menettelytavan mukaan ei ole mahdollista jättää huomiotta tiettyjä esitettyjä pyyntöjä, vaan jokainen investointiohjelma arvioidaan tarkasti erityisesti yrityksen uskottavuuden, ehdotetun ohjelman teknisen ja taloudellisen luotettavuuden, rahoitussuunnitelman vakuuttavuuden sekä markkinointikanavien osalta. Kolme kuukautta kestävän tutkinnan lopussa siitä vastaavat pankit suorittavat lopullisen, joko myönteisen tai kielteisen arvioinnin. Näiden tekijöiden pohjalta eri investointiohjelmia voidaan arvioida tarkemmin. Nykyisen lainsäädännön avulla tutkinnasta vastaavat pankit voivat arvioida hankkeet perusteellisesti. Kaikki esitetyt pyynnöt arvioidaan yhtä tiukkojen sääntöjen mukaan, myös Manguron koordinoimat pyynnöt, joiden tutkimiseen kiinnitetään edellä esitettyjen piirteiden vuoksi asianmukaista huomiota. Komissio seuraa asiaa tarkasti ja pyytää Italian viranomaisilta tietoja tutkinnan tuloksista.